**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՇՏԱՐԱՐՈՒԹՅԱՆ ՄԱՍԻՆ**

**ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Հաշտարարության մասին» 2018 թվականի հունիսի 13-ի ՀՕ-351-Ն օրենքի այսուհետ՝ Օրենք 2-րդ հոդվածում՝

1) 2-րդ մասը լրացնել նոր նախադասությամբ.

«Ընտանեկան վեճերով նախքան դատարան դիմելը հաշտարարության իրականացումը պարտադիր է:».

2) լրացնել նոր՝ 3.1-ին մաս.

«3.1. Հաշտարարությունը կարող է իրականացվել առցանց եղանակով՝ սույն օրենքով նախատեսված դեպքերում:»:

**Հոդված 2.** Օրենքի 4-րդ հոդվածում «կամավորության» բառից հետո լրացնել «(բացառությամբ նախքան դատարան դիմելը պարտադիր հաշտարարության դեպքերի)» բառերը:

**Հոդված 3.** Օրենքի 6-րդ հոդվածի՝

1) 1-ին մասում լրացնել նոր՝ 5-րդ կետ.

«5) դատարանի կողմից արտոնագրված հաշտարարի մասնակցությամբ հաշտարարական գործընթաց նշանակված լինելու դեպքում ծանոթանալու գործի նյութերին, ստանալու դրանց պատճենները, գործի նյութերից անելու քաղվածքներ, լուսանկարներ, լուսապատճեններ.».

2) 2-րդ մասի 1-ին կետը շարադրել նոր խմբագրությամբ.

«1) մինչև հաշտարարությունն սկսելը հաշտարարության կողմերին պարզաբանել իր դերը, հաշտարարության գործընթացի բնույթն ու էությունը, առավելությունները, հաշտարարության վարման կարգը, հաշտության համաձայնության և անհրաժեշտության դեպքում նման համաձայնություն ձեռք չբերելու հետևանքները.».

3) լրացնել նոր՝ 2.1-ին մաս.

«2.1. Հաշտարարն ազատվում է գործի նյութերից պատճեններ ստանալու, լուսանկարներ կամ լուսապատճեններ անելու համար պետական տուրքի վճարումից:»:

**Հոդված 3.** Օրենքի 9-րդ հոդվածի՝

1) 1-ին մասում «դեպքերում» բառից հետո լրացնել «, եթե այլ բան նախատեսված չէ օրենքով» բառերը.

2) 7-րդ մասում «հաշտարարների ինքնակարգավորվող կազմակերպության» բառերը փոխարինել «արդարադատության նախարարության» բառերով.

3) լրացնել նոր՝ 7.1-ին մաս.

«7.1. Հաշտարարի ընտրության կարգի մանրամասները սահմանվում են արդարադատության նախարարի ենթաօրենսդրական նորմատիվ իրավական ակտով:».

4) լրացնել նոր՝ 10-13-րդ մասեր.

«10. Հաշտարարը կարող է առարկել իր թեկնածությանը միայն այն դեպքում, երբ նրա գործունեությանը խոչընդոտում են անհաղթահարելի ուժի (ֆորսմաժորային) հանգամանքները:

11. Որպես հաշտարար չի կարող նշանակվել այն անձը, իսկ նշանակված լինելու դեպքում վաղաժամկետ դադարեցվում են այն հաշտարարի լիազորությունները, եթե առկա է շահերի բախում գործին մասնակցող անձանցից որևէ մեկի հետ: Նոր թեկնածուի ընտրությունն ու հաշտարարի նշանակումն իրականացվում են արդարադատության նախարարի սահմանված կարգով:

12. Սույն հոդվածի 10-11-րդ մասերով նախատեսված հիմքերի և պարտադիր հաշտարարության դեպքերում առարկությունը ներկայացվում է արդարադատության նախարարություն:

13. Շահերի բախման դեպքերը և կանոնները սահմանում է հաշտարարների ինքնակարգավորվող կազմակերպությունը:»:

**Հոդված 4.** Օրենքի 10-րդ հոդվածի՝

1) 1-ին մասի «պահից» բառից հետո լրացնել հետևյալ բառերը «, բացառությամբ սույն հոդվածով սահմանված այլ դեպքերի»:

2) լրացնել նոր՝ 2-4-րդ մասեր.

«2. Եթե օրենքով նախատեսված է մինչև դատարան դիմելը պարտադիր հաշտարարության իրականացման պահանջ կամ դատարանի կողմից իր նախաձեռնությամբ Հայաստանի Հանրապետության քաղաքացիական դատավարության օրենսգրքով սահմանված կարգով նշանակվել է հաշտարարություն, ապա հաշտարարության սկիզբ է համարվում հաշտարարի առաջին հանդիպումը կողմերի կամ նրանցից մեկի հետ:

3. Հաշտարարը կողմերի հետ առաջին հանդիպումը նշանակում է կողմի նախաձեռնությամբ հաշտարարին ընտրելու դեպքում այդ մասին տեղեկացվելու պահից, իսկ արդարադատության նախարարության կողմից պահանջագրի կամ դիմումի հիման վրա ընտրություն անցկացնելիս՝ ընտրության արդյունքների մասին արձանագրությունը ստանալու պահից տասնօրյա ժամկետում:

4. Հանրային ծառայությունների կարգավորվող ոլորտի ծառայություն մատուցող կազմակերպության և սպառողի միջև էլեկտրոնային միասնական հարթակի միջոցով հաշտարարությունը սկսվում է հարթակ մուտք գործելու պահից:»:

**Հոդված 5.** Օրենքը լրացնել նոր՝ 11.1-ին հոդվածով.

«**Հոդված 11.1. Պարտադիր հաշտարարության և դատարանի կողմից իր նախաձեռնությամբ նշանակված հաշտարարության իրականացման առանձնահատկությունները**

1. Եթե օրենքով նախատեսված է մինչև դատարան դիմելը պարտադիր հաշտարարության իրականացման պահանջ կամ դատարանի կողմից իր նախաձեռնությամբ Հայաստանի Հանրապետության քաղաքացիական դատավարության օրենսգրքով սահմանված կարգով նշանակվել է հաշտարարություն, ապա այդ հաշտարարության մասնակիցները պարտավոր են լսել հաշտարարի կողմից ներկայացվող տեղեկատվությունը սույն օրենքի 6-րդ հոդվածի 2-րդ մասի 1-ին կետում նշված հարցերի վերաբերյալ և առնվազն երկու ժամ մասնակցել հաշտարարի հետ առաջին հանդիպմանը՝ միասին կամ առանձին:
2. Եթե առաջին հանդիպումից հետո կողմը գրավոր դիմումով հրաժարվում է շարունակել հաշտարարությունը կամ հաշտարարը հայտարարում է այնպիսի հանգամանքների առկայության մասին, որոնք բացառում են վեճը հաշտարարության միջոցով լուծելու հնարավորությունը, ապա հաշտարարության գործընթացը համարվում է ավարտված:
3. Սույն հոդվածի 2-րդ մասով նախատեսված դեպքում կողմերի և հաշտարարի միջև ստորագրվում է հաշտարարության ավարտման վերաբերյալ արձանագրություն, որը ոչ ուշ, քան հաջորդ օրը տրամադրվում է կողմերին: Եթե հաշտարարությունը սկսվել է դատարանի կողմից իր նախաձեռնությամբ հաշտարարություն նշանակելու հիմքով, ապա հաշտարարության ավարտման վերաբերյալ արձանագրությունը ոչ ուշ, քան հաջորդ օրն ուղարկվում է նաև դատարան:
4. Եթե օրենքով նախատեսված է մինչև դատարան դիմելը պարտադիր հաշտարարության իրականացման պահանջ կամ դատարանի կողմից իր նախաձեռնությամբ Հայաստանի Հանրապետության քաղաքացիական դատավարության օրենսգրքով սահմանված կարգով նշանակվել է հաշտարարություն և կողմերից մեկը հրաժարվում կամ խուսափում է մասնակցել հաշտարարության առաջին հանդիպմանը, ապա հաշտարարը կազմում է հաշտարարության գործընթացը չկայացած համարելու մասին արձանագրություն և տրամադրում է առաջին հանդիպմանը ներկայացած կողմին, իսկ դատարանի կողմից իր նախաձեռնությամբ հաշտարարություն նշանակված լինելու դեպքում՝ նաև դատարանին:
5. Սույն հոդվածով նախատեսված դեպքերում անձը կարող է դատարան դիմել հաշտարարությունն ավարտվելու կամ չկայացած համարվելու պահից:
6. Արդարադատության նախարարության կողմից հաշտարարի թեկնածու չներկայացվելու կամ ընտրված թեկանուծի մասնակցության և նոր թեկնածուի ընտրության անհնարինության դեպքերում անձը կարող է դիմել դատարան՝ անկախ նախքան դատարան դիմելը պարտադիր հաշտարարությունն իրականացված լինելու պահանջից:»:

**Հոդված 6.** Օրենքի 12-րդ հոդվածը լրացնել նոր՝ 6-8-րդ մասերով.

«6. Հաշտարարների ինքնակարգավորվող կազմակերպությունը սահմանում է հաշտարարի վարձատրության գումարի միջին ուղենշային գնացուցակ:

7. Եթե օրենքով նախատեսված է մինչև դատարան դիմելը պարտադիր հաշտարարության իրականացման պահանջ կամ դատարանի կողմից իր նախաձեռնությամբ Հայաստանի Հանրապետության քաղաքացիական դատավարության օրենսգրքով սահմանված կարգով նշանակվել է հաշտարարություն, ապա հաշտարարի վարձատրության չափը որոշվում է հետևյալ կարգով և չափով.

1) այն դեպքում, երբ կողմերը համաձայնել են կրել հաշտարարի վարձատրության գումարը վճարելու պարտականությունը, վճարում են իրենց փոխադարձ համաձայնությամբ սահմանված չափով.

2) այն դեպքում, երբ կողմերը համաձայնել են կրել հաշտարարի վարձատրության գումարը վճարելու պարտականությունը, սակայն չեն որոշել հաշտարարի վարձատրության գումարի չափը, ապա վարձատրության չափը որոշվում է Հաշտարարների ինքնակարգավորվող կազմակերպության կողմից սահմանված միջին ուղենշային գնացուցակով.

8. Եթե կողմերը համաձայնության չեն եկել հաշտարարի վարձատրության գումարը վճարելու հարցում, ապա հաշտարարին վճարվում է փոխհատուցում պետական բյուջեից մինչև երկու ժամ իրականացված հաշտարարության համար՝ Կառավարության սահմանած կարգով ու չափով:»:

**Հոդված 7.** Օրենքի 3-րդ գլուխը լրացնել նոր՝ 12.1-ին հոդվածով.

«**Հոդված 12.1. Առցանց հաշտարարություն**

1. Կողմերի փոխադարձ համաձայնության առկայության, օրենքով պարտադիր հաշտարարություն նախատեսված լինելու դեպքում՝ նախաձեռնող անձի ցանկությամբ կամ օրենքով նախատեսված այլ դեպքերում հաշտարարությունը կարող է իրականացվել առցանց եղանակով՝ տեսաձայնային հեռահաղորդակցության միջոցների կիրառմամբ, այդ թվում՝ տեղեկատվական և հեռահաղորդակցային տարբեր հասանելի տեխնոլոգիաների զուգակցմամբ:
2. Առցանց հաշտարարության նկատմամբ կիրառելի են սույն օրենքով նախատեսված կանոնները այնքանով, որքանով այլ բան նախատեսված չէ սույն հոդվածով կամ չի բխում առցանց հաշտարարության էությունից:
3. Սույն հոդվածի 6-րդ մասով նախատեսված առցանց հաշտարարության իրականացման մասին առաջարկ կարող է ներկայացնել սպառողն անձամբ՝ էլեկտրոնային միասնական հարթակի միջոցով։
4. Օրենքով նախատեսված դեպքերում մինչև դատարան դիմելը վեճի կարգավորման նպատակով պարտադիր հաշտարարության ընթացակարգ նախատեսված լինելու դեպքում հաշտարարությունն իրականացվում է առցանց, եթե այդ մասին առկա է կողմերի փոխադարձ համաձայնությունը:
5. Դատարանի կողմից իր նախաձեռնությամբ Հայաստանի Հանրապետության քաղաքացիական դատավարության օրենսգրքով սահմանված կարգով հաշտարարությունը կարող է նշանակվել առցանց:
6. Հայաստանի Հանրապետության հանրային ծառայությունները կարգավորող հանձնաժողովի առաջարկությամբ Կառավարությունը կարող է սահմանել հանրային ծառայությունների կարգավորվող ոլորտի որևէ բնագավառում առցանց հաշտարարության հնարավորություն ապահովելու պահանջ: Այդ դեպքում հանրային ծառայությունների կարգավորվող տվյալ ոլորտի բոլոր ծառայություն մատուցողները պարտավոր են ապահովել սպառողների համար սույն օրենքի պահանջներին համապատասխան առցանց հաշտարարության իրականացման հնարավորություն: Սպառողի և հանրային ծառայություններ մատուցող կազմակերպության մեջ ծագած վեճի դեպքում սպառողը կարող է առցանց հարթակի միջոցով դիմում ներկայացնել կազմակերպությունը՝ բանակցություններ վարելու, իսկ վեճի չլուծման դեպքում՝ այն հաշտարարի միջոցով լուծելու համար: Դիմումը ստանալուց հետո մեկ շաբաթվա ընթացքում կազմակերպության կողմից նշանակվում է առցանց հանդիպում սպառողի և կազմակերպության միջև՝ բանակցություններ վարելու նպատակով: Առցանց հանդիպման ընթացքում համաձայնության չգալու և սպառողի կողմից պահանջը պնդելու դեպքում կազմակերպությունը տասնօրյա ժամկետում նշանակում է առցանց հանդիպում հաշտարարի, սպառողի և կազմակերպության միջև, որի մասին սպառողը ծանուցվում է էլեկտրոնային եղանակով:
7. Կառավարությունը կարող է սահմանել հանրային ծառայություններ մատուցող կազմակերպությունների և սպառողների միջև հաշտարարության իրականացման առանձնահատկությունները, այդ թվում՝ հաշտարարի վարձատրության կարգը այն հաշվառմամբ, որ բանակցությունների և հաշտարարության իրականացման նվազագույն տևողությունը չի կարող լինել մեկ ժամից պակաս, իսկ հաշտարարի վարձատրության գումարը չի կարող դրվել սպառողի վրա:»:

**Հոդված 8.** Օրենքի 13-րդ հոդվածի 2-րդ մասը շարադրել նոր խմբագրությամբ.

«2. Որպես հաշտարար կարող է որակավորվել 25 տարին լրացած այն անձը, որն ունի բարձրագույն կրթություն և արդարադատության նախարարի սահմանած կարգով անցել է համապատասխան ուսուցում:»:

**Հոդված 9.** Օրենքի 14-րդ հոդվածը շարադրել նոր խմբագրությամբ.

«**Հոդված 14. Հաշտարարի արտոնագրումը**

1. Արտոնագրված հաշտարարի որակավորում ստանալու համար հաշտարարի թեկնածուն անցնում է արդարադատության նախարարի հաստատած ծրագրին համապատասխան ուսուցման դասընթաց կամ ներկայացնում է օտարերկրյա պետությունում նմանատիպ դասընթաց անցած լինելու վկայագիր, որի ճանաչումն ու համարժեքության հաստատումն իրականացնում է Հայաստանի Հանրապետության արդարադատության նախարարին կից խորհրդակցական մարմին հանդիսացող որակավորման հանձնաժողովը:

2. Որակավորումն իրականացնում է Հայաստանի Հանրապետության արդարադատության նախարարությունը: Որակավորումն իրականացվում է որակավորման ստուգման միջոցով, որն անցկացնում է արդարադատության նախարարին կից խորհրդակցական մարմին հանդիսացող որակավորման հանձնաժողովը:

3. Որակավորման ստուգում անցկացնելու մասին հայտարարությունը հրապարակվում է որակավորման ստուգումն անցկացնելուց ոչ ուշ, քան մեկ ամիս առաջ:

4. Որակավորման ստուգմանը մասնակցելու համար դիմումը և պահանջվող փաստաթղթերը, ներառյալ` որակավորման ստուգմանը մասնակցելու համար պետական տուրքի վճարումը հավաստող փաստաթուղթը, արդարադատության նախարարություն են ներկայացվում որակավորման ստուգում անցկացնելու մասին հրապարակված հայտարարության մեջ նշված ժամկետում:

5. Որակավորման հանձնաժողովի կազմավորման և գործունեության կարգը, որակավորման ստուգմանը մասնակցելու դիմումին ներկայացվող պահանջները, որակավորման ստուգմանը մասնակցելու համար պահանջվող փաստաթղթերի ցանկը, որակավորման ստուգման ընթացակարգը սահմանվում են արդարադատության նախարարի ենթաօրենսդրական նորմատիվ իրավական ակտով:

6. Արտոնագրված հաշտարարի որակավորումը շնորհում է արդարադատության նախարարը՝ որակավորման հանձնաժողովի եզրակացության հիման վրա:

7. Որակավորման վկայագիրը տրվում է անժամկետ:»:

**Հոդված 10.** Օրենքի 15-րդ հոդվածի վերնագիրը և հոդվածը շարադրել նոր խմբագրությամբ.

«**Հոդված 15. Արտոնագրված հաշտարարի որակավորումը դադարեցնելը**

1. Արդարադատության նախարարը դադարեցնում է արտոնագրված հաշտարարի որակավորումը, եթե`

1) հաշտարարը դիմել է այդ մասին.

2) հաշտարարը մահացել է, դատարանի` օրինական ուժի մեջ մտած վճռի հիման վրա ճանաչվել է անգործունակ, սահմանափակ գործունակ կամ մահացած.

3) օրինական ուժի մեջ է մտել նրա նկատմամբ կայացված մեղադրական դատավճիռը, որով նա դատապարտվել է դիտավորյալ հանցագործության համար, կամ որով նախատեսված է ազատությունից զրկելու հետ կապված պատիժ.

4) վերջին մեկ տարվա ընթացքում արդարադատության նախարարության կողմից հաշտարար ընտրվելու դեպքում առնվազն երեք անգամ սույն օրենքով չնախատեսված հիմքով հրաժարվել է իր պարտականությունները կատարելուց.

5) հաշտարարի որակավորումն ստացել է օրենքի պահանջների խախտմամբ.

6) որակավորվելուց հետո երեք տարի անընդմեջ չի հանդիսացել հաշտարարների որևէ ինքնակարգավորվող կազմակերպության անդամ.

7) սույն օրենքի 16-րդ հոդվածի 1-ին մասի 1-3-րդ կետերով նախատեսված հիմքերով հաշտարարի գործունեությունը կասեցվելուց հետո սահմանված ժամկետում կասեցման հիմքերը չեն վերացել.

8) սույն օրենքի 16-րդ հոդվածի 1-ին մասի 4-րդ կետով նախատեսված հիմքով հաշտարարի գործունեությունը կասեցվելուց հետո` հինգ տարվա ընթացքում, հաշտարարին անհայտ բացակայող ճանաչելու մասին վճիռը չի վերացվել.

9) սույն օրենքի 16-րդ հոդվածի 1-ին մասի 5-րդ կետով նախատեսված հիմքով հաշտարարի գործունեությունը կասեցվելուց հետո` երեք տարվա ընթացքում, սնանկության վարույթը չի ավարտվել.

10) հաշտարարների ինքնակարգավորվող կազմակերպության ընդհանուր ժողովի որոշմամբ հեռացվել է հաշտարարների ինքնակարգավորվող կազմակերպությունից:

2. Հաշտարարի որակավորումը դադարեցնելու դեպքում ուժը կորցրած է ճանաչվում նրան տրամադրված որակավորման վկայագիրը:

3. Հաշտարարի որակավորումը դադարեցնելու մասին որոշումն ուղարկվում է հաշտարարին այն կայացնելուց հետո` եռօրյա ժամկետում:

4. Հաշտարարի որակավորումը դադարեցնելու մասին որոշումը կարող է բողոքարկվել դատարան որոշումն ուժի մեջ մտնելուց հետո` երկամսյա ժամկետում։»:

**Հոդված 11.** Օրենքի 16-րդ հոդվածը շարադրել նոր խմբագրությամբ.

**«Հոդված 16. Արտոնագրված հաշտարարի որակավորման վկայագրի գործողությունը կասեցնելը**

1. Հաշտարարի գործունեությունը կասեցվում է, եթե հաշտարարը`

1) անցել է հանրային ծառայության` հանրային ծառայության մեջ գտնվելու ժամկետով, բայց ոչ ավելի, քան հինգ տարի ժամկետով.

2) զորակոչվել է ժամկետային պարտադիր զինվորական ծառայության մինչև ծառայության ժամկետը լրանալը.

3) մեկ տարուց ավելի ժամանակով առողջական վիճակի պատճառով ի վիճակի չէ կատարելու իր մասնագիտական պարտականությունները, եթե առկա են առողջական վիճակը հավաստող համապատասխան փաստաթղթեր, բայց ոչ ավելի, քան 5 տարի ժամկետով.

4) օրենքով սահմանված կարգով ճանաչվել է անհայտ բացակայող.

5) դատարանի` օրինական ուժի մեջ մտած վճռով ճանաչվել է սնանկ.

6) իր դիմումի համաձայն դուրս է եկել հաշտարարների ինքնակարգավորվող կազմակերպությունից և մեկամսյա ժամկետում չի դարձել հաշտարարների որևէ ինքնակարգավորվող կազմակերպության անդամ:

2. Սույն հոդվածի 1-ին մասի 1-3-րդ և 5-6-րդ կետերով նախատեսված հիմքերի առկայության մասին հաշտարարը պարտավոր է տասնօրյա ժամկետում տեղեկացնել արդարադատության նախարարությանը և հաշտարարների ինքնակարգավորվող կազմակերպությանը` կցելով կասեցման հիմքերը հավաստող համապատասխան փաստաթղթերը:

3. Հաշտարարի գործունեությունը կասեցնում է արդարադատության նախարարը: Հաշտարարի գործունեությունը կասեցնելու մասին որոշումն այն կայացնելուց հետո` եռօրյա ժամկետում, ուղարկվում է համապատասխան հաշտարարին, հաշտարարների ինքնակարգավորվող կազմակերպություն, ինչպես նաև Դատական դեպարտամենտ` դատարաններին ծանուցելու համար և հրապարակվում է արդարադատության նախարարության պաշտոնական կայքում:

4. Հաշտարարի գործունեությունը կասեցնելու դեպքում հաշտարարի որակավորման վկայագրի գործողությունը համարվում է կասեցված:

5. Հաշտարարի գործունեության կասեցման մասին որոշումը կարող է բողոքարկվել դատարան որոշումն ուժի մեջ մտնելուց հետո՝ երկամսյա ժամկետում:

6. Սույն հոդվածի 1-ին մասով նախատեսված հիմքերը վերանալուց հետո հաշտարարը կարող է դիմել արդարադատության նախարարություն իր գործունեությունը վերականգնելու համար` կցելով համապատասխան փաստաթղթերը: Կառավարչի գործունեությունը վերականգնում է արդարադատության նախարարը` դիմումն ստանալուց հետո` եռօրյա ժամկետում:»:

**Հոդված 12.** Օրենքի 17-րդ հոդվածի վերնագիրը և հոդվածը շարադրել նոր խմբագրությամբ.

«**Հոդված 17. Հաշտարարին հաշվառելը և հաշվառումից հանելը**

1. Անձը որպես հաշտարար հաշվառման համար արդարադատության նախարարություն է ներկայացնում դիմում, որին կից ներկայացվում են հաշտարարների ինքնակարգավորվող կազմակերպության անդամությունը հավաստող փաստաթուղթը, հաշտարարի որակավորման վկայագիրը, ինչպես նաև հաշվառման համար պետական տուրքի վճարումը հավաստող փաստաթուղթը:

2. Արդարադատության նախարարությունը հաշվառված հաշտարարների ցանկը հրապարակում է արդարադատության նախարարության պաշտոնական կայքում:

3. Հաշտարարի հաշվառված լինելու պահանջը դատարանը ստուգում է արդարադատության նախարարության պաշտոնական կայքի միջոցով:

4. Հաշտարարը հանվում է հաշվառումից իր դիմումի համաձայն, ինչպես նաև որակավորումը կասեցվելու կամ դադարեցվելու դեպքերում:

5. Հաշտարարին հաշվառումից հանելու մասին որոշումն ուղարկվում է կառավարչին այն կայացնելուց հետո` եռօրյա ժամկետում:

6. Հաշտարարին հաշվառումից հանելու մասին որոշումը կարող է բողոքարկվել դատարան որոշումն ուժի մեջ մտնելուց հետո՝ երկամսյա ժամկետում:

7. Հաշտարարին հաշվառելու և հաշվառումից հանելու կարգը սահմանվում է արդարադատության նախարարի ենթաօրենսդրական նորմատիվ իրավական ակտով:»:

**Հոդված 13.** Օրենքի 18-րդ հոդվածի 1-ին մասի «ամենամյա» բառը փոփոխել «առնվազն երկու տարին մեկ անգամ» բառերով:

**Հոդված 14.** Օրենքի 20-րդ հոդվածի՝

1) 1-ին և 2-րդ մասերը ուժը կորցրած ճանաչել.

2) 3-րդ մասը շարադրել նոր խմբագրությամբ.

«3. Սույն օրենքի համաձայն` հաշտարարների ինքնակարգավորվող կազմակերպություն է համարվում ոչ առևտրային իրավաբանական անձը, որի հիմնադիր է հանդիսանում ոչ պակաս, քան 10 հաշտարար: Հաշտարարների ինքնակարգավորվող կազմակերպությունը պետք է մշտապես ունենա հաշտարար հանդիսացող ոչ պակաս, քան 10 անդամ: Հաշտարարը կարող է լինել միայն մեկ ինքնակարգավորվող կազմակերպության անդամ:».

2) 5-րդ մասի 4-րդ կետը ուժը կորցրած ճանաչել:

**Հոդված 15.** Օրենքի 21-րդ հոդվածի 2-5-րդ մասերը շարադրել նոր խմբագրությամբ.

«2. Ընդհանուր ժողովի բացառիկ իրավասության հարցերն են`

1) ինքնակարգավորվող կազմակերպության կանոնադրության, կանոնների, կարգերի ընդունումը և դրանցում փոփոխությունների կատարումը.

2) ինքնակարգավորվող կազմակերպության անդամին անդամությունից զրկելը.

3) ինքնակարգավորվող կազմակերպության դիտորդ խորհրդի, վերահսկիչ ծառայության անդամների և ղեկավարի ընտրությունը և նրանց լիազորությունների դադարեցումը.

4) ինքնակարգավորվող կազմակերպության գործունեության վերաբերյալ տարեկան հաշվետվությունների հաստատումը.

5) ինքնակարգավորվող կազմակերպության անդամավճարի չափը սահմանելը.

6) հաշտարարական ծառայությունների միջին ուղենիշային գնացուցակը հաստատելը.

7) ինքնակարգավորվող կազմակերպության կանոնադրությամբ սահմանված այլ հարցեր:

3. Ինքնակարգավորվող կազմակերպության դիտորդ խորհուրդն ընտրում կամ նշանակում է գործադիր մարմին, իրականացնում է կանոնադրությամբ և ժողովի որոշումներով իրեն վերապահված այլ լիազորություններ: Դիտորդ խորհրդի անդամների քանակը և գործունեության կարգը սահմանվում է կանոնադրությամբ: Դիտորդ խորհրդի իրավասության հարցերը չեն կարող փոխանցվել գործադիր մարմիններին: Դիտորդ խորհրդի անդամը չի կարող միաժամանակ լինել գործադիր տնօրեն կամ գործադիր մարմնի անդամ (ղեկավար), կարգապահական հանձնաժողովի անդամ (ղեկավար):

4. Գործադիր տնօրենը կամ վարչությունը և վարչության ղեկավարը կազմակերպում են ինքնակարգավորվող կազմակերպության աշխատանքները և հաշվետու են դիտորդ խորհրդին: Գործադիր մարմնի իրավասությունները սահմանվում են ինքնակարգավորվող կազմակերպության կանոնադրությամբ: Գործադիր տնօրենը, վարչության անդամը կամ ղեկավարը պետք է ունենա պետական լիազոր մարմնի կողմից տրված որակավորման վկայական, սակայն չի կարող միաժամանակ լինել կարգապահական հանձնաժողովի անդամ:

5. Հաշտարարների ինքնակարգավորվող կազմակերպությունում կարող է ստեղծվել կարգապահական հանձնաժողով, որը սույն օրենքով սահմանված պատասխանատվության հիմքերի առկայության դեպքում լուծում է հաշտարարին պատասխանատվության ենթարկելու հարցը: Կարգապահական հանձնաժողովի անդամը չի կարող միաժամանակ լինել դիտորդ խորհրդի անդամ, գործադիր տնօրեն կամ վարչության անդամ կամ գործադիր մարմնի աշխատակից:»:

**Հոդված 16.** Օրենքի 23-րդ հոդվածը շարադրել նոր խմբագրությամբ.՝

«**Հոդված 23. Հաշտարարների ինքնակարգավորվող կազմակերպության անդամի պատասխանատվությունը**

1. Հաշտարարների ինքնակարգավորվող կազմակերպությունը պարտավոր է մեկամսյա ժամկետում քննարկել իր անդամի գործունեության վերաբերյալ ստացված դիմումը:

2. Օրենքի և այլ իրավական ակտերի պահանջների խախտումներ հայտնաբերելու դեպքում հաշտարարների ինքնակարգավորվող կազմակերպության ընդհանուր ժողովը լուծում է տվյալ հաշտարարի նկատմամբ պատասխանատվության միջոց կիրառելու հարցը, որը պետք է լուծվի ոչ ուշ, քան խախտումը հայտնաբերելու կամ դրա մասին տեղեկանալու օրվանից մեկ ամսվա ընթացքում:

3. Սույն հոդվածով նախատեսված հիմքերով հաշտարարի նկատմամբ կարող է կիրառվել՝

1) նկատողություն.

2) խիստ նկատողություն.

3) հաշտարարին ինքնակարգավորվող կազմակերպությունից հեռացում:

4. Սույն հոդվածի 3-րդ մասի 3-րդ կետով նախատեսված պատասխանատվության միջոցը կարող է կիրառվել երկու նկատողություն կամ մեկ խիստ նկատողություն ունեցող հաշտարարի կողմից կրկին պատասխանատվության ենթարկվելու դեպքում:

5. Հաշտարարի նկատմամբ նկատողություն և խիստ նկատողություն կիրառվելուց հետո համապատասխանաբար վեց ամսվա և մեկ տարվա ընթացքում պատասխանատվության չենթարկվելու դեպքում հաշտարարը համարվում է պատասխանատվության չենթարկված:

6. Հաշտարարի նկատմամբ կիրառվող պատասխանատվության միջոցը պետք է համաչափ լինի կատարված խախտմանը: Պատասխանատվության միջոցը կիրառելիս հաշվի են առնվում խախտման հետևանքները, հաշտարարի անձը, մեղքի աստիճանը, առկա տույժերը և հաշտարարին բնութագրող ուշադրության արժանի այլ հանգամանքներ:

7. Հաշտարարին պատասխանատվության ենթարկելու մասին որոշումն ուղարկվում է հաշտարարին այն կայացնելուց հետո` եռօրյա ժամկետում:

8. Պատասխանատվության ենթարկելու մասին որոշումը կարող է բողոքարկվել դատարան որոշումն ուժի մեջ մտնելուց հետո` երկամսյա ժամկետում:

9. Հաշտարարների ինքնակարգավորվող կազմակերպությունը սույն հոդվածի 3-րդ մասի 3-րդ կետով նախատեսված պատասխանատվության միջոցը կիրառելու դեպքում մեկօրյա ժամկետում դիմում է ներկայացնում արդարադատության նախարարություն՝ հաշտարարի որակավորումը դադարեցնելու միջնորդությամբ:»:

**Հոդված 17.** Եզրափակիչ մաս և անցումային դրույթներ

1. Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրը, բացառությամբ սույն հոդվածով սահմանված դեպքերի:

2. Սույն օրենքի 1-ին հոդվածի 1-ին մասի և «Հաշտարարության մասին» օրենքում լրացվող 12.1-ին հոդվածի 6-րդ և 7-րդ մասերի դրույթները ուժի մեջ են մտնում պաշտոնական հրապարակումից մեկ տարի հետո:

3. Արդարադատության նախարարը սույն օրենքի ընդունումից բխող ենթաօրենսդրական իրավական ակտերն ընդունում է սույն օրենքը ուժի մեջ մտնելուց հետո վեց ամսվա ընթացքում:

4. Սույն օրենքի ուժի մեջ մտնելուց հետո մեկ տարվա ընթացքում արդարադատության նախարարությունը անցկացնում է հաշտարարների ուսուցումը և որակավորման ստուգումը:

5. Սույն օրենքից բխող ենթաօրենսդրական իրավական ակտերն ընդունելուց հետո՝ եռամսյա ժամկետում արդարադատության նախարարությունը իր պաշտոնական կայքում հայտարարություն է հրապարակում այն մասին, որ մինչև «Հաշտարարության մասին» 2018 թվականի հունիսի 13-ի ՀՕ-351-Ն օրենքի ընդունումը արտոնագրված հաշտարարները արդարադատության նախարարությունում հաշվառվելու նպատակով հայտարարության մեջ նշված ժամկետում կարող են դիմում ներկայացնել համապատասխան ակադեմիական ժամերի քանակով ուսուցման դասընթացներին մասնակցելու և դրա արդյունքում որակավորման վկայագրեր ստանալու համար:

6. Արտոնագրված հաշտարարները որակավորման վկայագրերը ստանալուց հետո երեք ամսվա ընթացքում հրավիրում և անցկացնում են հաշտարարների ինքնակարգավորվող այն կազմակերպության ընդհանուր ժողովը, որի անդամն են՝ գործող կառավարման մարմինների լիազորությունները դադարեցնելու և նոր կառավարման մարմիններ (դիտորդ խորհուրդ և գործադիր մարմին) ձևավորելու նպատակով:

7. Սույն հոդվածի 6-րդ մասում սահմանված ժամկետում արտոնագրված հաշտարարների կողմից ընդհանուր ժողով չհրավիրելու դեպքում ընդհանուր ժողովը հրավիրում է արդարադատության նախարարը, ով ժողովը վարում է մինչև ինքնակարգավորվող կազմակերպության կառավարման մարմինների ձևավորումը:

8. Նախքան հաշտարարների ընտրության էլեկտրոնային հարթակի ստեղծումը արտոնագրված հաշտարարը նշանակվում է արդարադատության նախարարությունում հաշվառված համապատասխան ոլորտի հաշտարարների ցանկից՝ ըստ ազգանվան այբբենական հերթականության` հաշվի առնելով արտոնագրված հաշտարարի մասնագիտացումը և ծանրաբեռնվածության աստիճանը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈԻԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.**  Հայաստանի Հանրապետության 2018 թվականի փետրվարի 9-ի ՀՕ-110-Ն քաղաքացիական դատավարության օրենսգրքի (այսուհետ` Օրենսգիրք) 167-րդ հոդվածի 3-րդ մասից հանել «անվճար» բառը:

**Հոդված 2.** Օրենսգրքի 175-րդ հոդվածը լրացնել նոր՝ 2-րդ մաս.

«2. Սույն հոդվածի 1-ին մասում նշված դատավարական գործողությունները կատարելուց հետո դատարանը կարող է նշանակել ոչ պակաս, քան երկու և ոչ ավել, քան չորս ժամ հաշտարարություն, եթե մեծ է վեճը հաշտությամբ ավարտելու հավանականությունը:»:

**Հոդված 3.** Օրենսգրքի 184-րդ հոդվածի՝

1. 2-րդ մասը շարադրել նոր խմբագրությամբ.

«2. Եթե մեծ է վեճը հաշտությամբ ավարտելու հավանականությունը, ապա դատարանն իր նախաձեռնությամբ մեկ անգամ (բացառությամբ ընտանեկան գործերի, որոնցով հաշտարարությունը կարող է նշանակվել մեկից ավելի անգամ) կարող է նշանակել ոչ պակաս, քան երկու և ոչ ավել, քան չորս ժամ հաշտարարություն:».

1. 4-6-րդ մասերը շարադրել նոր խմբագրությամբ.

«4. Կողմերի միջնորդությամբ արտոնագրված հաշտարարի մասնակցությամբ հաշտարարական գործընթաց սկսելիս հաշտարարի թեկնածության վերաբերյալ առաջարկ չներկայացվելու կամ դատարանի նախաձեռնությամբ հաշտարարություն նշանակելու դեպքում դատարանը մեկօրյա ժամկետում հաշտարարի թեկնածություն ներկայացնելու պահանջագիր է ներկայացնում արդարադատության նախարարություն՝ պահանջագրում նշելով դատական գործի համարը, գործին մասնակցող անձանց անունները (անվանումները), կողմերի միջև առկա վեճի բնույթը, պահանջները, այլ անհրաժեշտ տվյալներ:

5. Արդարադատության նախարարությունը պահանջագիրն ստանալուց հետո` եռօրյա ժամկետում, հատուկ համակարգչային ծրագրի միջոցով պատահականության սկզբունքով ընտրում է հաշտարարի թեկնածուին` այդ մասին անհապաղ տեղյակ պահելով հաշտարարին, և դատարան է ներկայացնում նրա թեկնածությունը:

6. Արդարադատության նախարարության կողմից հաշտարարի թեկնածությունն ստանալուց հետո դատարանը մեկօրյա ժամկետում որոշում է կայացնում հաշտարար նշանակելու մասին՝ նշելով հաջորդ դատական նիստի ժամանակը և վայրը, ինչպես նաև հաշտարարությունը առցանց իրականացնելու հնարավորության մասին:».

3) լրացնել նոր՝ 7-րդ և 8-րդ մասեր.

«7. Հաշտարարը կարող է առարկել իր թեկնածությունը դատարան ներկայացնելու դեմ միայն այն դեպքում, երբ նրա գործունեությանը խոչընդոտում են անհաղթահարելի ուժի (ֆորսմաժորային) հանգամանքները կամ դատարանի կողմից հարգելի ճանաչված այլ դեպքերում: Հաշտարարի առարկությունը հիմնավոր համարելու դեպքում դատարանը մեկօրյա ժամկետում հաշտարարի թեկնածություն ներկայացնելու պահանջագիր է ներկայացնում արդարադատության նախարարություն, և նոր թեկնածուի ընտրությունն ու հաշտարարի նշանակումն իրականացվում են սույն հոդվածի 4-6-րդ մասերով սահմանված կարգով:

8. Որպես հաշտարար չի կարող նշանակվել այն անձը, իսկ նշանակված լինելու դեպքում վաղաժամկետ դադարեցվում են այն հաշտարարի լիազորությունները, որը փոխկապակցված է գործին մասնակցող անձանցից որևէ մեկի հետ: Նոր թեկնածուի ընտրությունն ու հաշտարարի նշանակումն իրականացվում են սույն հոդվածի 4-6-րդ մասերով սահմանված կարգով:»:

**Հոդված 4.** Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրը և տարածվում է այն վեճերի վրա, որոնցով դեռևս հայցադիմում չի ներկայացվել դատարան:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՊԵՏԱԿԱՆ ՏՈՒՐՔԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Պետական տուրքի մասին» 1997 թվականի դեկտեմբերի 27-ի ՀՕ-186 օրենքի 20-րդ հոդվածը լրացնել նոր՝ 55.1-ին և 56.1-րդ կետեր.

« 55.1. արտոնագրված հաշտարարների բազային տուրքի 30-ապատիկի չափով.

որակավորման ստուգմանը մասնակցելու համար

56.1. արտոնագրված հաշտարարի բազային տուրքի 10-ապատիկի չափով.»:

հաշվառման համար

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Վարչական իրավախախտումների վերաբերյալ 1985 թվականի դեկտեմբերի 6-ի օրենսգիրքը (այսուհետ՝ Օրենսգիրք) լրացնել նոր՝ 170.14-րդ հոդված.

«**Հոդված 170.14. Բանակցություններ վարելու կամ հաշտարարություն իրականացնելու համար հանրային ծառայություններ մատուցող կազմակերպությունների կողմից հարթակ չստեղծելը, չվարելը կամ հարթակի միջոցով բանակցություններ վարելուց կամ հաշտարարություն իրականացնելուց խուսափելը**

Կառավարության որոշմամբ սահմանված ոլորտներում և կարգով սպառողի նախաձեռնությամբ հանրային ծառայություններ մատուցող կազմակերպությունների կողմից էլեկտրոնային հարթակի միջոցով բանակցություններ վարելու կամ հաշտարարություն իրականացնելու համար հարթակ չստեղծելը կամ Կառավարության որոշմամբ սահմանված կարգով այն չվարելը կամ հարթակի միջոցով բանակցություններ վարելուց կամ հաշտարարություն իրականացնելուց խուսափելը

առաջացնում է տուգանքի նշանակում` սահմանված նվազագույն աշխատավարձի երկուհարյուրապատիկից հազարապատիկի չափով:»:

**Հոդված 2.** Օրենսգիրքը լրացնել նոր՝ 244.19-րդ հոդված.

«**Հոդված 244.19. Հանրային ծառայությունները կարգավորող հանձնաժողովը**

1. Սույն օրենսգրքի 170.14-րդ հոդվածով նախատեսված վարչական իրավախախտումների վերաբերյալ գործերը քննում և վարչական տույժեր է նշանակում Հանրային ծառայությունները կարգավորող հանձնաժողովը:»:

**Հոդված 3.** Սույն օրենքն ուժի մեջ է մտնում պաշտոնական հրապարակումից մեկ տարի հետո:

**ՀԻՄՆԱՎՈՐՈՒՄ**

**««ՀԱՇՏԱՐԱՐՈՒԹՅԱՆ ՄԱՍԻՆ» ՕՐԵՆՔՈՒՄ ՓՈՓՈԽՈւԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ», «ՊԵՏԱԿԱՆ ՏՈՒՐՔԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ԸՆԴՈՒՆՄԱՆ**

**1. Ընթացիկ իրավիճակը և իրավական ակտերի ընդունման անհրաժեշտությունը.**

1.1. Առցանց հաշտարարություն

Ներկայումս «Հաշտարարության մասին» օրենքում *(այսուհետ՝ Օրենք)* առկա չեն առցանց հաշտարարության վերաբերյալ իրավակարգավորումներ: Սակայն, միջազգային լավագույն փորձի ուսումնասիրությունից կարող ենք եզրակացնել, որ հաշտարարությունն առցանց իրականացնելու հնարավորությունը որոշ դեպքերում թույլ է տալիս գործընթացը կազմակերպել առավել արագ և արդյունավետ՝ հատկապես այն դեպքերում, երբ օբյեկտիվ հանգամանքներով պայմանավորված կողմերից որևէ մեկն ի վիճակի չէ մասնակցել հաշտարարությանը այլ եղանակով:

Այսպես, ավանդաբար հաշտարարությունն իրականացվում է դեմ առ դեմ սկզբունքով, սակայն որոշ դեպքերում կողմերի համար կարող է շահավետ լինել էլետրոնային միջոցների կիրառումը։ Հիմնավոր դիտարկելով վկայակոչված փաստը՝ որոշ միջազգային փաստաթղթերում ողջունվում է հաշտարարություն իրականացնելիս էլեկտրոնային գործիքների կիրառումը։ Որպես օրինակ` հարկ է վկայակոչել ՄԱԿ-ի Միջազգային առևտրային իրավունքի հանձնաժողովի (ՅՈՒՆՍԻՏՐԱԼ) կողմից ընդունված «Վեճերի առցանց լուծման տեխնիկական կարգը» (այսուհետ նաև՝ Կարգ)։

Վկայակոչված փաստաթղթի նախաբանում նշված է, որ միջպետական առցանց գործարքների կնքման աճը հանգեցնում է այդպիսի գործարքներից ծագող վեճերի առցանց լուծման հնարավորության անհրաժեշտության, և դրանով իսկ պայմանավորված՝ ՅՈՒՆՍԻՏՐԱԼԻ 43-րդ նիստը նվիրված է վեճերի առցանց լուծմանը։ Փաստաթղթում նշված է, որ առցանց գործարքների կնքման թվի աճին զուգահեռ անհրաժեշտ են մեխանիզմներ, որոնք կլուծեն այդպիսի գործարքների արդյունքում ծագած վեճերը։ Այդպիսի մեխանիզմներից է վեճերի առցանց լուծումը, որի միջոցով կողմերը հնարավորություն են ստանում պարզ և արագ լուծել վեճը ճկուն եղանակով, առանց հանդիպմանը կամ լսումներին վերջիններիս ֆիզիկական ներկայության անհրաժեշտության։ Վեճերի առցանց կարգավորումը այս փաստաթղթում բնորոշվում է որպես էլեկտրոնային հաղորդակցության և այլ տեխնոլոգիական միջոցներով վեճերի կարգավորման մեխանիզմ։ Ընդ որում՝ հստակ նշվում է, որ վեճի կարգավորումը պետք է իրականացվի առցանց հարթակի միջոցով, որով հնարավոր կլինի գեներացնելու, ուղարկելու, ստանալու, փոխանակելու կամ այլ կերպ անվտանգ մշակելու տվյալներ։ Այդպիսի հարթակը պետք է կարգավորվի ադմինիստրատորի կողմից։ Տեղեկատվությունը պետք է փոխանցվի առցանց հարթակի միջոցով էլեկտրոնային, մագնիսական, օպտիկական կամ այլ նմանատիպ եղանակով։ Այսպիսով, կողմերը պետք է հաղորդակցվեն առցանց հարթակի միջոցով և այդ նպատակով ունենան էլեկտրոնային փոստի հասցեներ։ Առանձնահատուկ կարևորվում է նաև հարթակի կառավարչի (ադմինիստրատոր) դերը, որը պետք է հետևի հարթակ ուղարկվող հաղորդագրություններին և կողմերին տեղյակ պահի դրանց առկայության ու վարույթի փուլերի ընթացքի մասին։ Հարթակի կառավարիչը պարտավոր է կողմին ծանուցել հարթակի հասանելիության և փուլերի վերջնաժամկետների մասին։

Կարգի 33-րդ կետում նշված է, որ դիմողը պետք է հարթակի կառավարչին տրամադրի հետևյալ տեղեկատվությունը՝

1. իր անունը և էլեկտրոնային փոստի հասցեն (ներկայացուցչի առկայության դեպքում նաև ներկայացուցչի անունն ու էլեկտրոնային փոստի հասցեն),

2. պատասխանողի անունը և էլեկտրոնային փոստի հասցեն (ներկայացուցչի առկայության դեպքում նաև ներկայացուցչի անունն ու էլեկտրոնային փոստի հասցեն),

3. դիմումի հիմքերը,

4. վեճի հնարավոր լուծման առաջարկներ,

5. դիմողի համար նախընտրելի լեզուն,

6. դիմողի կամ վերջինիս ներկայացուցչի ստորագրությունը կամ նույնականացման այլ միջոց։

Ստանալով վկայակոչված տեղեկատվությունը՝ կառավարիչը կողմերին տեղեկացնում է, որ դիմումը հասանելի է առցանց հարթակում։ Ըստ Կարգի 35-րդ կետի՝ պատասխանող կողմը ծանուցման պահից որոշ ժամանակ անց իր անվան, էլեկտրոնային փոստի հասցեն և այլ տվյալները, ինչպես նաև ներկայացված դիմումին պատասխանը, դրա հիմքերը և վեճի լուծման առաջարկները տրամադրում է կառավարչին։

Հատկանշական է, որ ՅՈՒՆՍԻՏՐԱԼ-ի կողմից ընդունված վկայակոչված փաստաթղթում առցանց հաշտարարությունը նկարագրվում է երեք փուլով՝ բանակցություններ, վեճի կարգավորում և վերջնական փուլ։ Երբ դիմողը առցանց հարթակի միջոցով դիմում է ներկայացնում, հարթակի ադմինիստրատորը այդ մասին հաղորդում է մյուս կողմին։ Առցանց հաշտարարության առաջին փուլը բաղկացած է առցանց հարթակի միջոցով կողմերի անմիջական բանակցությունների փուլից։ Եթե առաջին փուլի ավարտին կողմերի միջև ծագած վեճը չի կարգավորվում, ապա սկսվում է երկրորդ փուլը, որի պարագայում հարթակի ադմինիստրատորը նշանակում է չեզոք կողմի, ով, վեճի կարգավորման նպատակով, բանակցում է կողմերի հետ։ Երկրորդ փուլի ձախողման և վեճի չկարգավորման դեպքում սկսվում է վերջին՝ երրորդ փուլը:

Առաջին փուլը, ինչպես արդեն նշեցինք, իրականացվում է առցանց հարթակի միջոցով։ Կարգի 38-39-րդ կետերում նշված է, որ բանակցությունների փուլը սկսվում է պատասխանողի կողմից դիմումին պատասխան ներկայացնելուց կամ ծանուցման պահից որոշակի ժամանակահատվածում պատասխան չներկայացնելուց հետո։ Եթե բանակցությունները չեն ավարտվում վեճի կարգավորմամբ, ապա դրանց հաջորդում է վեճի առցանց կարգավորման երկրորդ փուլը։

Երկրորդ փուլում, ըստ Կարգի 40-44 կետերի, վեճի կարգավմանը ներգարվվում է երրորդ չեզոք կողմը։ Այս փուլը սկսվում է, եթե հարթակի միջոցով իրականացված բանակցությունները ձախողվել են կամ կողմերը կամ նրանցից մեկը ցանկություն է հայտնել միանգամից անցում կատարելու երկրորդ փուլին։ Այդ դեպքում կառավարիչը նշանակում է չեզոք կողմին և ծանուղում է կողմերին այդ մասին՝ տրամադրելով չեզոք կողմի նույնականացման տվյալները։ Հատկանշական է, որ չեզոք կողմի ներգարվվելը նախատեսվում է այն դեպքում, երբ բանակցությունները արդյունք չեն տալիս։ Կարգավորման նպատակը գործընթացը հնարավերինս արդյունավետ ու քիչ ծախսատար դարձնելն է։ Կարգի 47-րդ կետի համաձայն՝ չեզոք կողմը պետք է ունենա համապատասխան մասնագիտական պատրաստվածություն և տիրապետի վեճի լուծման հմտություններին։ Սակայն չեզոք կողմը պարտադիր չէ, որ իրավաբան լինի։

Եթե չեզոք կողմի միջոցով ևս վեճը չի կարգավորվում, ապա կողմերն անցում են կատարում երրորդ վերջնական փուլ։

Երրորդ փուլը Կարգի 45-րդ կետում բնութագրվում է որպես վերջին փուլ, որը սկսվում է երկրորդ փուլի ձախողման դեպքում։ Հատկանշական է, որ երրորդ փուլի բովանդակությունը Կարգում ձևակերպված չէ։ Հավանաբար այն պետք է ավարտվի անհամաձայնության մասին արձանագրություն կազմելով։

Այսպիսով, ՅՈՒՆՍԻՏՐԱԼԻ ընդունած կարգի համաձայն՝ վեճի առցանց կարգավորումը պետք է իրականացվի առցանց հարթակի միջոցով և ընթանա երեք փուլով։ Առցանց հարթակի կառավարչի դերը ևս նշանակալի է, քանի որ վերջինս կրում է ողջ գործընթացի կազմակերպման պարտականությունը։ Կառավարիչը կրում է դիմումի ընդունման, պատասխանողի ծանուցման, անմիջական բանակցությունները սկսելու մասին ծանուցման, բանակցությունների ձախողման դեպքում չեզոք կողմին ներգրավելու պարտականությունը։

**Իսպանիայում** առցանց հաշտարարության վերաբերյալ իրավակարգավորումները նախատեսված են «Քաղաքացիական և առևտրային գործերով հաշտարրաության մասին» օրենքում։ Նշված օրենքի 24-րդ հոդվածի համաձայն՝ կողմերի համաձայնության առկայության պարագայում հաշտարարությունը կամ այդ գործընթացի մի մասը կարող է իրականացվել էլեկտրոնային եղանակով՝ տեսակոնֆերանսի կամ ձայնի կամ պատկերի այլընտրանքով, պայմանով, որ կողմերի ինքնությունը և օրենքի պահանջների պահպանումը կերաշխավորվի։ Նույն հոդվածի 2-րդ մասի համաձայն՝ 600 եվրոն չգերազանցող պահանջների դեպքում հաշտարարությունը իրականացվում է գլխավորապես առցանց եղանակով, բացառությամբ այն դեպքերի, երբ առցանց իրականացումը անհնար չէ կողմերից մեկի համար։

**Իտալիային** թեևառցանց հաշտարարության ինստիտուտը հայտնի է վաղուց, սակայն այն լայնորեն չի կիրառվում։ Պատճառն այն է, որ հաշտարարական ծառայություններ մատուցող միայն մեծ ընկերություններն են, որ ունակ են իրականացնել առցանց հաշտարարություն՝ հատուկ մշակված հարթակի միջոցով։ Կարևոր է նշել, որ առցանց հաշտարարության իրականացման նպատակով կազմակերպությունը պետք է մշակի հատուկ ծրագիր, որը պետք է համապատասխանի Արդարադատության նախարարության կողմից սահմանված բոլոր չափանիշներին, այդ թվում՝ անվտանգության մասով։ Արգելվում է առցանց հաշտարարության իրականացումը այնպիսի հարթակների միջոցով, ինչպիսին է Skype-ը կամ այլ նմանատիպ հարթակները։

Իտալիայում որոշ կազմակերպություններ մասնագիտանում են խոշոր կազմակերպույթունների համար առցանց հաշտարարության հարթակների ստեղծման ոլորտում։ Նշված համակարգերը հատկապես օգտագործվում են հաշտարարության հիմքը հանդիսացող գործողությունները ավտոմատացնելու նպատակով՝ հաշտարարության իրականացման պահանջի ներկայացումը, փաստաթղթերի տրամադրումը և այլն։ Կարևոր է նաև նշել, որ Իտալիայում տարածում է գտնում նաև Եվրոպական հանձնաժողովի կողմից տրամադրված առցանց հարթակի օգտագործումը (հարթակի մասին առավել մանրամասն կխոսենք ստորև)։ Սակայն հարթակից օգտվելու համար հարկ է պետական մարմնում հավատարմագրվել։

Եվրոպական հանձնաժողովի տրամադրած հարթակից օգտվելու հնարավորության մասին նշված է նաև Իտալիայի Տնտեսության զարգացման նախարարության պաշտոնական կայքում։ Մասնավորապես, նշված է, որ եթե վեճը վերաբերում է առցանց գնված ապրանքին կամ մատուցված ծառայությանը, ապա սպառողները կարող են բողոք ներկայացնել Եվրոպական հանձնաժողովի կողմից կառավարվող վեճերի առցանց կարգավորման հարթակ։ Վկայակոչված գործընթացը կարգավորված է Եվրոպական խորհրդարանի և Եվրոպայի խորհրդի կողմից ընդունված N 524/2013 կարգավորմամբ[[1]](#footnote-1)։

**Վեճերի առցանց կարագվորման եվրոպական առցանց հարթակ (The European Online Dispute Resolution (ODR) platform):** Հարթակի իրավական հիմքերը դրվել են դեռևս 2013 թվականին Եվրոպական խորհրդարանի և Եվրոպայի խորհրդի կողմից ընդունված կարգավորմամբ[[2]](#footnote-2)։ Փաստաթղթի 2-րդ հոդվածում նշվում է այն իրավահարաբերույթունների շրջանակը, որոնց նկատմամբ կիրառելի են կարգավորմամբ նախատեսված առցանց հաշտարարության վերաբերյալ դրույթները։ Մասնավորապես, փաստաթղթի 2-րդ հոդվածի 1-ին մասի համաձայն՝ կարգավորումը կիրառվում է ԵՄ ռեզիդենտի կողմից ԵՄ գրանցված վաճառողից ապրանքների կամ ծառայությունների ձեռքբերման մասին առցանց կնքված պայմանագրերից ծագած իրավահարաբերությունների նկատմամբ։ Իսկ նախաբանի 14-րդ կետում նշված է, որ «առցանց առուվաճառքի և ծառայությունների մատուցման պայմանագրեր» ասելով պետք է հասկանալ այն դեպքերը, երբ վաճառողի կողմից ապրանքներ կամ ծառայություններ են առաջարկվում կայքով կամ էլեկտրոնային այլ միջոցներով, իսկ սպառողները պատվիրել են նշված ապրանքները կամ ծառայությունները կայքի կամ էլեկտրոնային այլ միջոցով։ Կարգավորումը գործում է նաև այն պարագայում, երբ սպառողը կայք կամ էլեկտրոնային այլ միջոց մուտք է գործել հեռախոսի միջոցով։

Նախաբանի 15-րդ կետի համաձայն՝ կարգավորումը չի տարածվում ոչ առցանց ճանապարհով կնքված պայմանագրերի հիման վրա իրականացվող առևտրի նկատմամբ, ինչպես նաև առևտրային գործունեություն իրականացնող սուբյեկտների միջև ծագած իրավահարաբերությունների նկատմամբ (disputes between traders): Նախաբանի 15-րդ կետով նախատեսված է նաև, որ Եվրոպական հանձնաժողովը պատասխանատու է հարթակի ստեղծման և գործարկման համար։ Հարկ է նկատել, որ հարթակի գոյության մասին սպառողներին իրազեկելու պարտականությունը կրում է առևտրային գործունեություն իրականացնող սուբյեկտը, ով պարտավոր է սպառողին տրամադրել հարթակի հղումը և իր կոնտակտային տվյալները (կետ 30)։

Այս հարթակը տրամադրվում է Եվրոպական հանձնաժողովի կողմից՝ առցանց գնումներն առավել անվտանգ և արդար դարձնելու նպատակով՝ օգտագործելով վեճի կարգավորման որակյալ գործիքակազմ։ Եվրոպական միությունում, Իսլանդիայում, Լիխտենշտայնում և Նորվեգիայում առցանց մանրածախ առևտուր իրականացնող բոլոր սուբյեկտները պարտավոր են սպառողին տրամադրել ԵՄ մշակած հարթակի հղումը և էլեկտրոնային փոստի հասցեն։ Եթե վաճառողը էլեկտրոնային փոստի միջոցով ծանուցում է ստանում հարթակից, ապա նշանակում է, որ սպառողը խնդիր ունի առցանց գնված ապրանքի կամ մատուցված ծառայության վերաբերյալ և ընտրել է հարթակը խնդրի լուծման նպատակով։ Այնուհետև, եթե առկա է վաճառողի համաձայնությունը, ապա հարթակը հնարավորություն է տալիս լուծել վեճը անմիջականորեն վաճառողի հետ։ Այդ պարագայում կողմերը հնարավորություն են ստանում անմիջականորեն հաղորդակցվել միմյանց հետ՝ ուղարկել փաստաթղթեր, ապրանքի նկարներ և այլն։

Եթե սպառողի դիմումը պարունակում է բողոք, ապա դա նշանակում է, որ վերջինս ցանկանում է բողոքի ուղղորդում վեճի լուծում իրականացնող հատուկ մարմին։ Սպառողը հնարավորություն է ստանում ընտրել հարթակում գրանցված մարմիններից, որոնք համապատասխանում են հարթակի սահմանած խիստ չափանիշներին (բարձր մասնագիտական պատրաստվածություն, անկախություն և այլն)։ Արդյունքում սպառողի և վաճառողի միջև ծագած վեճը ենթակա է լուծման անկախ ու անկողմնակալ երրորդ սուբյեկտի կողմից։ Նշված դեպքում կողմերին հաշտարարության նպատակով տրվում է 30 օր։ Այդ ժամանակահատվածում սպառողը նաև խորհրդատվություն է ստանում սեփական իրավունքների պաշտպանության և փոխհատուցման ստացման միջոցների վերաբերյալ։

Վկայակոչված տեղեկատվությունը փաստելու նպատակով հարկ է մուտք գործել նշված հարթակ[[3]](#footnote-3)։ Հարթակի լեզուն ընտրելուց անմիջապես հետո սպառողին առաջարկվում է գտնել ծագած խնդրի լուծում։ Հարթակի կողմից տրվում են մի քանի ճշգրտող հարցեր, որից հետո, եթե այն ենթակա է առցանց լուծման հարթակի միջոցով, ապա առաջարկվում է 2 տարբերակ՝ կա՛մ անմիջական վաճառողի հետ բանակցել, կա՛մ բողոքը հանձնել հաշտարարություն իրականացնող մարմին։ Կարևոր է նշել, որ հարթակի միջոցով հնարավոր է գանգատի ներկայացում ոչ միայն սպառողից վաճառողին, այլև՝ վաճառողից սպառողին, սակայն միայն այն դեպքում, երբ սպառողը բնակվում է Գերմանիայում, Բելգիայում, Լյուքսեմբուրգում կամ Լեհաստանում։

**Ամփոփելով ներկայացված կարգավորումները՝ առաջարկվում է հնարավորություն վերապահել անձանց իրենց հասանելի տեսաձայնային հեռահաղորդակցության միջոցների կիրառմամբ, այդ թվում՝ տեղեկատվական և հեռահաղորդակցային տարբեր հասանելի տեխնոլոգիաների զուգակցմամբ իրականացնել հաշտարարությունը, եթե կողմերը հնարավորություն չունեն անձամբ հանդիպել հաշտարարին։ Առաջարկվում է հանրային ծառայությունների ոլորտում կարգավորվող գործունեություն իրականացնող անձանց և սպառողների միջև ծագած վեճերի լուծման հնարավորության ապահովումը նշված հարթակի միջոցով։**

1.2 Հանրային ծառայության ոլորտում գործունեություն իրականացնող իրավաբանական անձանց և սպառողների միջև ծագած վեճերի նկատմամբ հաշտարարության կիրառման մասին

Էներգետիկայի բնագավառում հաշտարարության կիրառումը կարևոր գործիք է սպառողների և էներգամատակարարների (օպերատորների) իրավունքների միջև ծագած վեճերի կարգավորման դեպքում։ Զեկույցում քննարկվել է սպառողի և կազմակերպության միջև ծագած վեճի կարգավորման 2 տարբերակ։ Առաջինի պարագայում վեճը կարգավորելու փորձ է կատարվում կազմակերպության կողմից, որի պարագայում գործընթացը բարդ է դիտարկել որպես հաշտարարություն։ Երկրորդ տարբերակում՝ անկախ մարմնի կողմից իրականացվում է հաշտարարություն։

**Իտալիայում,** օրինակ, Էներգետիկաի ոլորտում կարգավորող մարմինը պետք է ապահովի գազամատակարարման և էներգամատակարարման բնագավառներում սպառողի և կազմակերպության միջև ծագած վեճի կարգավորումը։ Հաշտեցումը պետք է հնարավոր լինի իրականացնել նաև առցանց։ Կարգավորող մարմինը պարտավոր է նշել հաշտարարություն իրականացնող անձանց ցանկը։ Հաշտարարության իրականացման նպատակով կողմերին տրամադրվում է 90 օր, նշված ժամկետը առանձնակի բարդ գործերով կարող է երկարաձգվել ևս 90 օրով։

Իտալիայում սպառողը կարող է դիմել կարգավորող մարմնին, միայն եթե արդեն իսկ դիմել է մատակարարին։ Եթե մատակարարը չի պատասխանել գանգատին 50 օրվա ընթացքում կամ տրամադրված պատասխանը գոհացուցիչ չէ սպառողի համար, ապա սպառողը կարող է ընթացք տալ իր գանգատին հետևյալ ընթացակարգով․

● սպառողը կարող է սկսել վեճի կարգավորման գործընթացը՝ գրանցվելով առցանց հարթակում, լրացնելով դիմումը և տրամադրելով բոլոր անհրաժեշտ փաստաթղթերը։ Սպառողները, որոնք չեն ներկայացնում սպառողների կազմակերպությունը կամ ներկայացուցիչը, կարող են դիմումը ներկայացնել նաև ոչ առցանց եղանակով։ Մատակարարը պարտավոր է մասնակցել այս գործընթացին,

● hաշտարարությունն իրականացվում է առցանց հանդիպումների միջոցով, որոնց մասնակցում է էներգետիկայի ոլորտում փորձառություն ունեցող երրորդ անկողմնակալ կողմը,

● hաշտարարությանն ուղղված առաջին հանդիպումը պետք է իրականացվի դիմումի և այլ անհրաժեշտ փաստաթղթերի հանձնմանը հաջորդող 30 օրվա ընթացքում,

● հաշտարարությունը պետք է ավարտվի դիմումի ներկայացման պահից առավելագույնը 90 օրվա ընթացքում։ Առանձնակի բարդ գործերի դեպքում նշված ժամկետը կարող է երկարաձգվել հաշտարարի նախաձեռնությամբ կամ կողմերի միջնորդության հիման վրա,

● եթե կողմերը համաձայնություն են ձեռք բերում վեճի կարգավորման վերաբերյալ, ապա այն ձևակերպում են գրավոր, ստորագրում են այն՝ նշելով համաձայնության կնքման ամսաթիվը։ Նշված փաստաթուղթը պետք է լինի կատարելի և կարող է վկայակոչվել դատարանում,

● եթե կողմերը չեն հաշտվում, ապա հաշտարարը կազմում է արձանագրություն, իսկ վեճի լուծման արտադատական կարգը համարվում է սպառված։

**Սերբիայում** էներգետիկայի ոլորտում գործունեություն իրականացնող կազմակերպության և սպառողի միջև վեճի առաջացման պարագայում Էներգետիկաի ոլորտում կարգավորող մարմինը պատասխանատու է կողմերի միջև հաշտարարության իրականացման նպատակով փաստաթղթերի պատրաստման և կողմերին անհրաժեշտ տեղեկատվության տրամադրման համար։ Ընդ որում, եթե վեճի առարկայի գինը 500.000.000 սերբական դինարից ավելին է, ապա հաշտարարություն կարող է իրականացվել անկախ հաշտարարի կամ հաշտարարական կազմակերպության ներգրավմամբ։

**Ալբանիայում** էներգետիկ ոլորտում ևս կիրառվում է վեճերի այլընտրանքային լուծման մեխանիզմը, և էներգետիկ ոլորտում ծագած վեճերը հնարավոր է լուծել առցանց եղանակով։ Մասնավորապես, բողոքը հնարավոր է ներկայացնել ինչպես բանավոր կամ գրավոր, այնպես էլ հեռախոսի, կամ էլեկտրոնային փոստի միջոցով։ Եթե բողոքը ներկայացվում է հեռախոսազանգի միջոցով, ապա լիցենզավորված անձը (մատակարարը) պետք է գրանցի գանգատը, այնուհետև հայտնի սպառողին հետագա հաղորդակցության եղանակը և ժամկետները։ Եթե գանգատը ստացվել է էլեկտրոնային փոստով, ապա 5 աշխատանքային օրվա ընթացքում լիցենզավորված անձը պետք է պատասխան նամակով գրավոր տեղեկացնի սպառողին, որ գանգատը ստացվել է, ինչպես նաև ներկայացնի առաջարկներ վեճի լուծման նպատակով, տեղեկացնի հետագա հաղորդակցության եղանակի և ժամկետների մասին։ Կարևոր է նշել, որ Ալբանիայում սպառողը հնարավորություն ունի բողոքը ներկայացնել նաև կարգավորող մարմին, սակայն մինչև կարգավորող մարմնին դիմելը պարտավոր է այն ներկայացնել մատակարարին։ Եթե մատակարարաի ներկայացրած առաջարկը գոհացուցիչ չէ, կամ մատակարարը չի արձագանքել գանգատին օրենքով նախատեսված ժամկետներում, ապա սպառողը հնարավոություն ունի դիմել կարգավորող մարմնին[[4]](#footnote-4)։

Հատկանշական է նաև, որ ՀՀ-ԵՄ համապարփակ և ընդլայնված գործընկերության համաձայնագրի Հավելված 6-ի համաձայն՝ Հայաստանի Հանրապետությունը պարտավորվում է սահմանված ժամկետներում աստիճանաբար մոտարկել իր օրենսդրությունը Եվրոպական միության հետեւյալ օրենսդրությանը. թիվ 2006/2004 կանոնակարգը (ԵՀ) և 2009/22/ԵՀ հրահանգը փոփոխող՝ Եվրոպական խորհրդարանի եւ Խորհրդի 2013 թվականի մայիսի 21-ի թիվ 524/2013 կանոնակարգ (ԵՄ)՝ սպառողական վեճերի առցանց լուծման մասին (Սպառողական վեճերի առցանց լուծման մասին կանոնակարգ):[[5]](#footnote-5)

1.3 Պարտադիր հաշտարարություն և անվճար չորս ժամ հաշտարարությունից հրաժարում

Նախագծով առաջարկվել է ընտանեկան գործերով մինչև դատարան դիմելը նախատեսել պարտադիր հաշտարարության պահանջ, ինչը զգալիորեն կթեթևացնի դատարանների ծանրաբեռնվածությունը՝ հաշվի առնելով այն հավանականությունը, որ այս փուլում վեճը կավարտվի կողմերի հաշտությամբ: Հարկ է նկատել, որ նման դեպքերում Նախագծով նախատեսվել է, որ հաշտարարությունը պետք է իրականացվի կողմերի համար անվճար հիմունքներով, ինչը համահունչ է նաև միջազգային լավագույն փորձին: Այսպես, օրինակ, **Նորվեգիայում** մինչև 16 տարեկան երեխա ունեցող ամուսինների/համատեղ բնակվող անձանց ամուսնալուծության դեպքում սահմանվում է 1 ժամ տևողությամբ պարտադիր հաշտարարություն։ Հաշտարարությունը հնարավոր է երկարաձգել ևս 7 ժամով։ Հաշտարարության նպատակը ծնողներին աջակցելն է հնարավորինս արդյունավետ պայմանավորվածության գալ երեխայի խնամքի, երեխային տեսակցության, ալիմենտի չափի և այլ հարցերի վերաբերյալ։ Հաշտարարությունը նաև պարտադիր է մինչև դատարան դիմելը՝ երեխայի խնամքի և տեսակցության վերաբերյալ վեճերով[[6]](#footnote-6):European Handbook for Mediation Lawmaking (EUROPEAN COMMISSION FOR THE EFFICIENCY OF JUSTICE) համաձայան՝ առաջարկվում է նախնական հաշտարարության դիմելը սահմանել որպես կողմերի պարտականություն՝ ապահովելով հետևյալ պայմանները.

* կողմերը կարող են շարունակել այն, միայն եթե ցանկանում են,
* կողմերը կարող են հրաժարվել հաշտարարությունից առանց պատճառաբանության,
* հաշտարարության արդյունքում չի կարող կայացվել կողմերի համար պարտադիր որոշում։

Հարկ է նկատել, որ նման դեպքերում Նախագծով նախատեսվել է, որ հաշտարարությունը պետք է իրականացվի կողմերի համար անվճար հիմունքներով, ինչը համահունչ է նաև միջազգային լավագույն փորձին:

Անդրադառնալով նշված փոփոխության սահմանադրականության հարցին՝ պետք է ընդգծել որ *ՄԻԵԴ-ի կողմից* **CASE OF MOMČILOVIĆ v. CROATIA** *(Application no. 11239/11) ECHR գործով արտահայտվել է այն դիրքորոշումը, որ Կոնվենցիայի 6-րդ հոդվածի 1-ին մասով նախատեսված արդար դատաքննության իրավունքը բացարձակ չէ և կարող է ենթարկվել ողջամիտ օրինական սահմանափակումների։ Այն դեպքերում, երբ ներպետական օրենսդրությամբ նախատեսված է նախքան դատարան դիմելը վեճի այլընտրանքային լուծման /friendly settlement/ դիմելու պայման, ապա դա չի սահմանափակում Կոնվենցիայի 6-րդ հոդվածի 1-ին մասով նախատեսված արդար դատաքննության իրավունքը, եթե ապահովված է համաչափություն կիրառվող սահմանափակման և դրանվ հետաապնդվող նպատակի միջև։ Տվյալ գործով ՄԻԵԴ-ը եկել է այն եզրահանգման, որ դիմումատուի արդար դատաքննության իրավունքը խախտված չէ, քանի որ վերջինս կարող էր վեճի լուծման արտադատատական կարգը պահպանելուց հետո դիմել դատարան:*

**European Handbook for Mediation Lawmaking (EUROPEAN COMMISSION FOR THE EFFICIENCY OF JUSTICE) համաձայն՝ նախքան դատարան դիմելը պարտադիր հաշտարարության պահանջը իրավաչափ է և չի խախտում անձի դատական պաշտպանության իրավունքը,** եթեապահովվեն հետևյալ պայմանները․

ա) սահմանվի հաշտարարության կարճ ժամկետներ՝ դատարան դիմելու վաղեմության ժամկետների պահպանմամբ,

բ) ապահովվի հաշտարարության առցանց հասանելիություն,

գ) կողմերին տրվի հաշտարարությանը առանց իրավաբանի մասնակցության հնարավորություն,

դ) բացառվի հաշտարարության արդյունքում կողմերի համար պարտադիր որոշումների կայացման հնարավորությունը։ Պարտադիր հաշտարարության փուլից հետո արդար դատաքննության և դատական պաշտպանության իրավունքը կիրագործվի, եթե հաշտությամբ վեճը լուծելու վերաբերյալ համաձայնություն ձեռք չբերվի։

Պարտադիր hաշտարարության պահանջը համատեղելի է արդյունավետ դատական պաշտպանության սկզբունքի հետ, պայմանով որ հաշտարարության արդյունքում կողմերի համար պարտադիր որոշում չի կայացվում, այն չի հանգեցնում վեճը դատական պաշտպանության ներկայացնելու էական ուշացման և կողմերի ծախսերի աճի (տես՝ JUDGMENT OF THE COURT (First Chamber) 14 June 2017)։

1.4. Այլ խնդիրներ.

Հարկ է նկատել, որ 2018 թվականին «Հաշտարարության մասին» օրենքի ընդունումից հետո գործնականում ծագել են մի շարք այլ խնդիրներ.

1. հաշտարարների ռեեստրի վարման խնդիրը. Ներկայումս չկա արտոնագրված հաշտարարների միասնական ռեեստր: Նման պայմաններում անհրաժեշտ է սահմանել հաշտարարների ծանրաբեռնվածության և մասնագիտացվածության հաշվառման կարգ, որը կապահովի ծանրաբեռնվածության հնարավորինս լիարժեք արձանագրում ու կապահովի համապատասխան տվյալների հասանելիությունը դատարանների համար, ինչպես նաև գործնականում ներդնել հաշտարարների ռեեստրի վարման առցանց հարթակ.

2. հաշտարարների որակավորման ստուգման անցկացում. հաշվի առնելով, որ հաշտարարությունը պահանջում է հմտություններ, որոնք որևէ կապ չունեն օրենսդրության իմացության հետ՝ առաջարկվում է որակավորման քննությունն ավարտել փորձնական հաշտարարությամբ, որոնց շրջանակում թեկնածուները կցուցադրեն հաշտարարության և բանակցություններ անցկացնելու իրենց հմտությունները: Նշվածի հաշվառմամբ վերանայվել է ինչպես ուսուցման դասընթացների շրջանակը, այնպես էլ հաշտարարներին առաջդրվող պահանջները.

3. հաշտարարության ոլորտի խթանման համար առաջարկվում է հանել մինչև չորս ժամ հաշտարարությունը անվճար իրականացնելու պահանջը՝ կողմերի համաձայնության բացակայության դեպքում նախատեսելով պետական բյուջեից փոխհատուցման վճարման հնարավորություն.

4. վերանայվել է հաշտարարների ինքնակարգավորվող կազմակերպության կառուցվածքը:

**2. Առաջարկվող կարգավորումների բնույթը**

Ամփոփելով վերոգրյալը՝ Նախագծով առաջարկվում է Օրենքում և հարակից օրենքներում կատարել հետևյալ փոփոխությունները և լրացումները.

● առաջարկվել է սահմանել, որ ընտանեկան իրավահարաբերություններից բխող վեճերով նախքան դատարան դիմելը հաշտարարության իրականացումը պարտադիր է.

● առաջարկվել է Օրենքում սահմանել առցանց հաշտարարության վերաբերյալ իրավակարգավորումներ.

● վերանայվել է հաշտարաների որակավորման և վերապատրաստման ընթացակարգերը.

* որոշակի փոփոխություններ են նախատեսվել հաշտարարների ինքնակարգավորվող կազմակերպությանը վերաբերող դրույթներում, որի նպատակն է բարձրացնել կազմակերպության գործունեության արդյունավետությունը:

**3. Նախագծի մշակման գործընթացում ներգրավված ինստիտուտները**

Նախագիծը մշակվել է Հայաստանի Հանրապետության արդարադատության նախարարության «Օրենսդրության զարգացման և իրավական հետազոտությունների կենտրոն» հիմնադրամի կողմից:

**4. Ակնկալվող արդյունքը**

Նախագծի ընդունման արդյունքում ակնկալվում է բարեփոխել հաշտարարների որակավորման և վերապատրաստման գործընթացը, նախատեսել օրենսդրական խթաններ հաշտարարության՝ որպես վեճերի այլընտրանքային միջոցի զարգացման ուղղությամբ, որը առանձին դեպքերում կհանգեցնի նաև դատարանների ծանրաբեռնվածության թեթևացմանը:

**5. ««Հաշտարարության մասին» օրենքում փոփոխություններ և լրացումներ կատարելու մասին», «Հայաստանի Հանրապետության քաղաքացիական դատավարության օրենսգրքում լրացումներ և փոփոխություններ կատարելու մասին», «Պետական տուրքի մասին» օրենքում լրացումներ կատարելու մասին», «Վարչական իրավախախտումների վերաբերյալ օրենսգրքում լրացումներ կատարելու մասին» օրենքների ընդունման կապակցությամբ պետական բյուջեում եկամուտների և ծախսերի էական ավելացման կամ նվազեցման մասին**

««Հաշտարարության մասին» օրենքում փոփոխություններ և լրացումներ կատարելու մասին», «Հայաստանի Հանրապետության քաղաքացիական դատավարության օրենսգրքում լրացումներ և փոփոխություններ կատարելու մասին», «Պետական տուրքի մասին» օրենքում լրացումներ կատարելու մասին», «Վարչական իրավախախտումների վերաբերյալ օրենսգրքում լրացումներ կատարելու մասին» օրենքների նախագծերի ընդունման դեպքում պետական կամ տեղական ինքնակառավարման մարմնի բյուջեում առաջանում է ծախսերի ավելացման անհրաժեշտություն:

1. Տե՛ս https://www.mise.gov.it/index.php/en/201-contents/2040874-dispute-resolution-frequently-asked-questions-faq: [↑](#footnote-ref-1)
2. Տե՛ս https://eur-lex.europa.eu/legal-content/EN/TXT/?qid=1426859531321&uri=CELEX:32013R0524: [↑](#footnote-ref-2)
3. Տե՛ս https://ec.europa.eu/consumers/odr/main/index.cfm?event=main.home.chooseLanguage: [↑](#footnote-ref-3)
4. Տե՛ս ECRB, Alternative Dispute Resolution in the Energy Community Contracting Parties, Italy and Georgia Status Review, April, 2016, էջ 7, 12, 14, 17: [↑](#footnote-ref-4)
5. Տե՛ս http://translation-centre.am/pdf/EU\_RA\_AM\_cepa\_All.pdf: [↑](#footnote-ref-5)
6. Տե՛ս <https://link.springer.com/chapter/10.1007/978-3-319-73019-6_10>, էջ 184: [↑](#footnote-ref-6)